text: 'Caldes Bull amb La Marató' recapta més de 4.000 euros per la salut mental - Calderí
  IniciActualitat'Caldes Bull amb La Marató' recapta més de 4.000 e...
  'Caldes Bull amb La Marató' recapta més de 4.000 euros per la salut mental
  La plataforma local ha agraït la generosa participació de les més de 80 entitats, associacions, comerços i particulars que van sumar forces durant la llarga jornada solidària
  IMATGES | CEDIDES
  La plataforma 'local 'Caldes bull amb La Marató' ha recaptat, enguany, la quantitat de 4.447,94 euros en el marc de la 30a edició de La Marató de TV3 i Catalunya Ràdio, dedicada a la recerca de la salut mental. Enmig d'un context sanitari protagonitzat per la preocupant sisena onada de la pandèmia, més de 80 entitats, associacions, comerços i particulars van superar obstacles per participar activament en la iniciativa solidària catalana.
  Durant el matí del diumenge 19 de desembre, la plaça de la Font del Lleó va acollir un dilatat programa d'activitats i actes juxtaposats per 'trencar murs' en benefici de la salut mental, l'altra gran epidèmia que creix estrepitosament dos anys després des de la irrupció de la Covid-19.
  Des de l'arrencada de la caminada popular, a la xocolatada per esmorzar a mig matí, tallers dirigits, dansa, animació infantil, actuacions de colles de cultura popular i concerts solidaris a la Sala Noble de Can Rius.
  També al llarg de la jornada matinal, van situar-se les parades d'entitats a la plaça per col·laborar amb La Marató a través de la venda de les seves obres, objectes, manualitats o productes i menjars.
  La plataforma local 'Caldes Bull amb La Marató' va expressar el seu agraïment a tots les persones que van sumar forces i fer donatius des de Caldes de Montbui en la multitudinària jornada solidària: "Gràcies a totes els calderins i calderines que van participar, la seva col·laboració fa que aquesta festa sigui possible" diuen des de l'organització. "Des d'aquí –segueix la plataforma- emplacem a tothom a ser-hi present a la pròxima edició".